Onseker oor ouerskap, maar ééndag, my kind... - Jou Gesin | Solidariteit WêreldJou Gesin | Solidariteit Wêreld
Tuis › vroue-maand-2017 › ouerskap › Onseker oor ouerskap, maar ééndag, my kind…
Onseker oor ouerskap, maar ééndag, my kind…
Deur Stephanie Buys
Deesdae maak sosiale media my mal. Kyk net, nóg 'n baba. Asof ek daagliks in ander mense se aartappel-gevreetjies wil vaskyk omdat hulle nou weer kwansuis iets kosteliks aangevang het. Nee, jou kind se haasbek staan my nie aan nie en nee, ek dink nie die feit dat hy die huis alweer met toiletpapier versier het oulik is nie. Miskien is dit net my 23-jarige biologiese klok wat uit selfsug gaan staan het.
Ek praat eendag met 'n swanger mamma asof ek saam met haar té opgewonde is oor die bondeltjie vreugde wat in haar magie broei. Terwyl sy tekere gaan oor fopspene en boudsalf, staan ek en knik asof ek belangstel, maar in werklikheid vaar my gedagtes die vlaktes in en ek bly dink: daar gaan my middagslapies. Terwyl ek later daardie dag my weeklikse inkopies doen, spook al wat 'n baba-produk is by my en ek besef dat ek eendag voor daardie einste rakke gaan moet stop en aandag gee. Op pad huis toe skop die "Wat as?-virus" behoorlik in. Wat as mý kind die toiletpapier in die hande kry? Wat as ek nie goed is met kinders nie? Wat as my kind geboelie word? Wat as? Wat as? Wat as? Ek skud dit vinnig af en gaan voort met my daaglikse dinge.
Elkeen van ons se tydlyn verskil, want God se plan vir ons verskil. Soms raak ons gefrustreerd omdat dit nie inpas met die voorafgestelde idees van die samelewing nie. Wat weet "hulle" van jou in elk geval. Een voordeel vir my is egter dat ek nie nou dadelik hoef te bekommer oor 'n lyfie wat ek vir nege maande gaan moet dra nie – daarvoor moet ek seker eers 'n man kry. Wanneer die tyd egter kom, is ek doodseker van 'n paar dinge, my kind.
Ek weet ek gaan baie by jou leer. Van liefde, geduld, en vreugde. Ek weet ek gaan meer as ooit bid – vir jou, vir ons. Ek sal geduldig elke stukkie toiletpapier optel. Ek sal elke doek omruil, al is ek nie goed met die hanteer van reuke nie. Ek sal saam met jou lag en ek sal saam met jou huil, want dit is wat 'n ma doen. Dis in ons ingebou, al besef ons dit nie. Jy gáán mooi wees, en slim wees, en gelukkig wees. Ek weet dit, want ek spreek dit. Ek wil dit dalk nie nou erken nie, maar ek sien nogal uit om jou te ontmoet, want vir jou sal ek my middagslapies opoffer.